Положај протовестијара, који је водио рачуна о финансијама у српској држави, у земљу Балшића увео је Балша II. Он је ангажовао Филипа Барелија да обавља ту дужност и на повељи коју је са титулом дуке драчког издао Дубровчанима 24.04.1385. године, помиње га као милосника. После Балшине смрти у бици на Саурском пољу 18.09.1385. године, Барели је функцију протовестијара наставио да обавља за његовог брата и наследника Ђурђа II Страцимировића. Као први међу милосницима, протовестијар Филип се помиње на његовој повељи Дубровчанима, од 27.01.1387. године.